text: Conrad Café har indgået overenskomst
  16 februar 2010 kl. 11.33
  Efter blokade og trusler om sympatikonflikter har Conrad Café i Vejle indgået overenskomst med 3F.
  Efter endnu en forhandling er ejer af Conrad Café, Martin Sikær Kristensen, og 3F nået til enighed om en overenskomst. Det viste sig, at caféens lokalaftaler kunne indgå i en aftale indenfor overenskomstens rammer. 
  I går aftes mødtes 3F, medarbejderne på caféen og ejer Martin Sikær Kristensen til et møde. Her blev parterne enige - og efterfølgende blev der i formiddags skrevet under på en overenskomst. Det betyder blandt andet, at medarbejderne nu skal have pension.
  
  Blokade af caféen
  Inden aftalen kom i hus, nåede 3F i Vejle at lave en blokade, hvor 3F'erne stod i porten ind til Conrad Café og opfordrede gæsterne til at drikke deres kaffe et andet sted.
  Aftalen betyder ikke, at caféens medarbejdere bliver tvunget ind i 3F.
  